10
1–32 ʻOku tuʻu ʻae ngaahi fakamatala ʻi he vahe ni ki he fai lelei mo e fai kovi ʻi he ngaahi meʻa kehekehe, ʻo aʻu ki hono uofulu ma nima ʻoe vahe.
1 Ko e ngaahi lea fakatātā ʻa Solomone.
ʻOku fakafiefiaʻi ʻae tamai ʻe he foha ʻoku poto:
ka ko e tama vale ko e fakaongosia ia ki heʻene faʻē.
2 ‌ʻOku ʻikai ʻaonga ʻae koloa ʻoe angahala ka ʻoku fakamoʻui mei he mate ʻe he māʻoniʻoni.
3 ‌ʻE ʻikai tuku ʻe Sihova ke fiekaia ʻae laumālie ʻoe māʻoniʻoni:
ka ʻoku liʻaki ʻe ia ʻae koloa ʻae angahala.
4 Ko ia ʻoku fai ʻaki ʻae nima vaivai ʻe fakaʻaʻau ia ke masiva:
ka ʻoku fakakoloaʻia ʻe he nima ʻoku faʻa ngāue.
5 Ko e foha poto ia ʻaia ʻoku utu mai ʻi he faʻahitaʻu mafana:
ka ko ia ʻoku mohe ʻi he lolotonga ʻae ututaʻu ko e foha ia ʻoku tau mā ai.
6 ‌ʻOku hilifaki ʻae ngaahi tāpuaki ki he ʻulu ʻoe angatonu:
ka ʻoku tāpuni ʻaki ʻae fakamālohi ʻae ngutu ʻoe angakovi.
7 ‌ʻOku monūʻia ʻae fakamanatu ki he angatonu:
ka ʻe popo ʻae hingoa ʻoe angahala.
8 ‌ʻE maʻu ʻae ngaahi fekau ʻekinautolu ʻoku loto poto:
ka ʻe hinga ʻae vale ʻoku faʻa lau.
9 ‌ʻOku ʻalu mālohi ia ʻaia ʻoku ʻeveʻeva ʻi he angatonu:
ka ko ia ʻoku femioʻaki hono ngaahi hala ʻe ʻiloa ia.
10 ‌ʻOku tupu ʻae mamahi ʻiate ia ʻoku kakamo ʻaki hono mata:
pea ʻe hinga ʻae vale ʻoku faʻa lau.
11 Ko e ngutu ʻoe tangata māʻoniʻoni ko e matavai ʻoe moʻui:
ka ʻoku tāpuni ʻaki ʻae fakamālohi ʻae ngutu ʻoe angakovi.
12 ‌ʻOku tupu mei he fehiʻa ʻae fekeʻikeʻi:
ka ʻoku ʻufiʻufi ʻe he ʻofa ʻae angahala kotoa pē.
13 ‌ʻOku ʻilo ʻae poto ʻi he loungutu ʻoʻona ʻoku faʻa ʻilo:
ka ko e meʻa tā ki he tuʻa ʻoʻona ʻoku masiva fakakaukau.
14 ‌ʻOku tokonaki ʻe he kakai poto ʻae ʻilo:
ka ʻoku ofi ʻae ngutu ʻoe vale ki he fakaʻauha.
15 Ko e kolo mālohi ʻoe tangata koloaʻia ko ʻene koloa:
ka ʻe ʻauha ʻae masiva ko ʻenau masiva.
16 ‌ʻOku tautonu ki he moʻui ʻae ngāue ʻae māʻoniʻoni:
ka ko e fua ʻoe kakai angakovi ki he angahala.
17 Ko ia ʻoku ne maʻu ʻae tala fakapoto ʻoku ʻi he hala ki he moʻui:
ka ko ia ʻoku liʻaki ʻae valoki ʻoku hē ia.
18 Ko ia ʻoku fufū ʻene fehiʻa ʻaki ʻae loungutu loi,
mo ia ʻoku lea ʻaki ʻae meʻa fakakoviʻi, ʻoku fakatou vale.
19 ‌ʻI he lahi ʻoe lea ʻoku ʻikai ke masiva ia ʻi he angahala:
ka ko e poto ia ʻaia ʻoku taʻofi ki hono loungutu.
20 ‌ʻOku tatau mo e siliva lelei ʻae ʻelelo ʻoe angatonu:
ka ʻoku taʻeʻaonga ʻae loto ʻoe angahala.
21 ‌ʻOku fafangaʻi ʻae toko lahi ʻe he loungutu ʻoe māʻoniʻoni:
ka ʻoku mate ʻae kakai vale koe meʻa ʻi heʻenau masiva poto.
22 Ko e tāpuaki meia Sihova, ʻoku ne fakamaʻumeʻaʻi,
pea ʻoku ʻikai te ne ʻomi mo ia ha mamahi.
23 ‌ʻOku hangē ko e meʻa vaʻinga ki he vale ʻa ʻene fai kovi:
ka ʻoku ʻi he tangata faʻa fakakaukau ʻae poto.
24 ‌ʻE hoko mai pe ki he angahala ʻa ʻene manavahē:
ka ʻe foaki ki he māʻoniʻoni ʻae meʻa ʻoku ne holi ki ai.
25 ‌ʻO hangē ko e mole atu ʻae ʻahiohio, ʻoku pehē ʻae angahala:
ka ʻoku ʻi he māʻoniʻoni ʻae tuʻunga taʻengata.
26 ‌ʻO hangē ko e vaimahi ki he nifo, mo e ʻohuafi ki he mata,
ʻoku pehē ʻae fakapikopiko kiate kinautolu ʻoku nau fekaua ia.
27 ‌ʻOku fakalahi ʻae ngaahi ʻaho ʻe he manavahē kia Sihova:
ka ʻe fakanounou ʻae ngaahi taʻu ʻoe angahala.
28 Ko e ʻamanaki lelei ʻoe māʻoniʻoni ko e fiefia ia:
ka ʻe ʻauha ʻae ʻamanaki ʻoe angahala.
29 Ko e hala ʻo Sihova ko e mālohi ia ki he angatonu:
ka ʻe hoko ʻae fakaʻauha kiate kinautolu ʻoku ngāue ʻi he angahala.
30 ‌ʻE ʻikai ʻaupito faʻa ueʻi ʻae māʻoniʻoni ʻo taʻengata:
pea ʻe ʻikai nofo ʻi māmani ʻae kakai angahala.
31 ‌ʻOku ʻomi mei he ngutu ʻoe angatonu ʻae poto:
ka ʻe motuhi ʻae ʻelelo ʻoe talangataʻa.
32 ‌ʻOku ʻilo ʻe he loungutu ʻoe māʻoniʻoni ʻae meʻa ʻoku lelei:
ka ʻoku lea ʻaki ʻae kovi ʻe he ngutu ʻoe angahala.