KO E TOHI
ʻOE NGAAHI
SAAME
TOHI 1
1
(Saame 1—41)
1 Ko e monūʻia ʻoe māʻoniʻoni, 4 Mo e malaʻia ʻoe angakovi.
1 ‌ʻOku monūʻia ʻae tangata ʻoku ʻikai ʻeveʻeva ʻi he fakakaukau ʻae angakovi,
pe tuʻu ʻi he hala ʻoe kau angahala,
pe nofo ʻi he nofoʻa ʻoe manuki.
2 Ka ko ʻene fiefia ʻoku ʻi he fono ʻa Sihova;
pea ko ʻene fono ʻoku ne fakalaulauloto ai ʻi he ʻaho mo e pō.
3 Pea ʻe tatau ia mo e ʻakau kuo tō ki he veʻe vaitafe,
ʻaia ʻoku ʻomi hono fua ʻi hono faʻahitaʻu;
pea ko hono lau foki ʻe ʻikai mae;
pea ko ia kotoa pē ʻoku ne fai ʻe monūʻia.
4 ‌ʻOku ʻikai pehē ʻae angakovi:
ka ʻoku tatau ia mo e kafukafu ʻaia ʻoku vilingia, ʻi he matangi.
5 Ko ia ʻe ʻikai tuʻu ʻae angakovi ʻi he fakamaau,
pe ko e angahala ʻi he fakataha ʻoe māʻoniʻoni.
6 He ʻoku ʻilo ʻe Sihova ʻae hala ʻoe māʻoniʻoni:
ka ko e hala ʻoe angakovi ʻe ʻauha ia.