9
1–17 Ko e mamahi, mo e pōpula ʻa ʻIsileli, koeʻuhi ko ʻenau ngaahi angahala, moʻo tauhi tamapua.
1 ‌ʻOua naʻa ke nekeneka, ʻe ʻIsileli, ʻi he fiefia, hangē ko e kakai kehe:
he kuo ke ʻalu ʻo feʻauaki mei ho ʻOtua,
kuo ke manako ʻae totongi ʻi he hahaʻanga koane kotoa pē.
2 Ko e hahaʻanga, mo e tataʻoʻanga uaine ʻe ʻikai fafanga ai ʻakinautolu,
pea ʻe ʻikai ʻiate ia ʻae uaine foʻou.
3 ‌ʻE ʻikai te nau nofo ʻi he fonua ʻo Sihova;
ka ʻe tafoki ʻa ʻIfalemi ki ʻIsipite,
pea te nau kai ʻae meʻa taʻemaʻa ʻi ʻAsilia.
4 ‌ʻE ʻikai te nau feilaulau ʻaki ʻae uaine kia Sihova,
pea ʻe ʻikai te ne fiemālie ai:
ko ʻenau ngaahi feilaulau ʻe hangē ko e mā ʻae kau tangilāulau kiate kinautolu;
ko kinautolu kotoa pē ʻoku kai ai te nau ʻuli ai:
he ko e mā maʻa honau laumālie,
ʻe ʻikai hoko ia ki he fale ʻo Sihova.
5 Ko e hā te mou fai ʻi he ʻaho mamafa,
pea ʻi he ʻaho ʻoe kātoanga ʻa Sihova?
6 He, vakai, kuo nau ʻalu koeʻuhi ko e fakaʻauha:
ʻe tānaki ʻakinautolu ʻe ʻIsipite,
ʻe tanu ʻakinautolu ʻe Memifisi:
ko e ngaahi potu lelei ki heʻenau siliva, ʻe maʻu ia ʻe he hongohongo:
ʻe ʻi honau ngaahi fale fehikitaki ʻae ʻakau talatala.
7 Ko e ngaahi ʻaho ʻoe ʻaʻahi kuo hoko,
ko e ngaahi ʻaho ʻoe totongi kuo hoko;
ʻe ʻilo ia ʻe ʻIsileli, ‘Ko e palōfita ko e vale ia,’
ʻoku faha ʻae tangata fakalaumālie,
ko e meʻa ʻi he lahi ʻo hoʻo hia,
mo e fehiʻa lahi.
8 Ko e tangata leʻo ʻo ʻIfalemi naʻe ʻi hoku ʻOtua:
ka ko e palōfita ko e tauhele ʻae tangata tauhele manu ʻi hono hala kotoa pē,
mo e fehiʻanekina ʻi he fale ʻo hono ʻOtua.
9 Kuo nau fakaʻuliʻi lahi ʻakinautolu
ʻo hangē ko e ngaahi ʻaho ʻo Kipea:
ko ia te ne manatu ʻenau hia,
te ne ʻaʻahi ki heʻenau angahala.
10 Ne u ʻilo ʻa ʻIsileli hangē ko e kālepi ʻi he toafa;
ne u mamata ki hoʻo ngaahi tamai, hangē ko e tomuʻa momoho ʻi he ʻakau ko e fiki ʻi hono ʻuluaki toʻukai:
ka ne nau ʻalu ki Peali-Peoli, pea mavahe ʻakinautolu ke nau mā;
pea ko ʻenau ngaahi fakalielia naʻe tatau mo ʻenau manako.
11 Ka ko ʻIfalemi, ʻe puna atu hono nāunau hangē ko e manupuna,
mei he fāʻele, mo e manāva, pea mei he tuituʻia.
12 Neongo ʻoku nau tauhi ʻenau fānau,
ka te u fakamasiva ʻakinautolu, ke ʻoua naʻa toe ha tangata:
ʻio, malaʻia foki kiate kinautolu ʻo kau ka mahuʻi meiate kinautolu!
13 ‌ʻOku tō ʻa ʻIfalemi ʻi he potu lelei, hangē naʻaku mamata ki Taia;
ka ʻe fanauʻi ʻe ʻIfalemi ʻa ʻene fānau ki he fakapō.
14 Foaki kiate kinautolu, ʻe Sihova: ko e hā te ke foaki?
Foaki kiate kinautolu ʻae manāva tōtama mo e huhu maha.
15 “Ko ʻenau angakovi kotoa pē ʻoku ʻi Kilikali:
he naʻe ʻi ai ʻeku fehiʻa kiate kinautolu:
koeʻuhi ko e kovi ʻo ʻenau faianga, te u kapusi ʻakinautolu mei hoku fale,
ʻe ʻikai te u toe ʻofa kiate kinautolu:
ko e kau angatuʻu ʻa honau houʻeiki kotoa pē.
16 Kuo taaʻi ʻa ʻIfalemi,
kuo mōmoa honau aka,
ʻe ʻikai te nau fua:
ʻio, neongo ʻoku nau fānau, ka te u tāmateʻi ʻae ʻofeina ʻa honau manāva.”
17 Ko hoku ʻOtua te ne liʻaki ʻakinautolu, koeʻuhi naʻe ʻikai te nau fanongo kiate ia:
pea te nau hoko ko e kau ʻāuhē ʻi he ngaahi puleʻanga.